LV Eiropas Savienības Oficiālais Vēstnesis C 127/9

Pieteikuma publikācija saskaņā ar 50. panta 2. punkta a) apakšpunktu Eiropas Parlamenta un Padomes Regulā (ES) Nr. 1151/2012 par lauksaimniecības produktu un pārtikas produktu kvalitātes shēmām

(2016/C 127/07)

Šī publikācija dod tiesības izteikt iebildumus pret pieteikumu atbilstīgi Regulas (ES) Nr. 1151/2012 (1) 51. pantam.

VIENOTS DOKUMENTS

STEIRISCHE KÄFERBOHNE

ES Nr.: AT-PDO-0005-01272 – 4.11.2014.

ACVN ( X ) AĢIN ( )

1. Nosaukums

Steirische Käferbohne

2. Dalībvalsts vai trešā valsts

Austrija

3. Lauksaimniecības produkta vai pārtikas produkta apraksts

3.1. Produkta veids

1.6. grupa. Svaigi vai pārstrādāti augļi, dārzeņi un labība

3.2. Apraksts par produktu, uz kuru attiecas 1. punktā minētais nosaukums

Ar nosaukumu Steirische Käferbohne tiek apzīmēts daudzziedu pupiņu (Phaseolus coccineus L.) plankumotais vai marmorētais divkrāsu paveids, kas pielāgots noteiktā ģeogrāfiskā apgabala apstākļiem. Pārdošanā nonāk gan kaltētas, gan ēšanai gatavas pupiņas. Ierobežotā derīguma termiņa dēļ svaigas pupiņas ir pieejamas tikai īsu laiku.

Kaltētu pupiņu Steirische Käferbohne fizikālās īpašības ir šādas:

— tūkstoš sēklu masa: vismaz 1 200 g,

— sēklu forma: platas nierveida sēklas,

— krāsa: divkrāsu (no violeti melnas līdz brūnganai smilšu krāsai),

— otrās krāsas raksts: plankumojums vai marmorējums.

Izplatītākās šķirnes, kas atbilst iepriekš minētajam aprakstam, ir “Bonela” un “Melange”, kuras ierakstītas valsts un Eiropas šķirņu reģistrā. Atļauts izmantot arī pašu Štīrijas lauksaimnieku selekcionētas sēklas, kā arī jaunas šķirnes, ja vien tās atbilst iepriekš sniegtajam pupiņu Steirische Käferbohne aprakstam.

Pupiņas atšķiras pēc izskata, kā arī pēc krāsas intensitātes un krāsu sadalījuma, taču plankumojums vai marmorējums ļauj nepārprotami noteikt to piederību pie Steirische Käferbohne. Vienkrāsainas pupiņas un pupiņas, kuru pamatkrāsa (dominējošā krāsa) ir balta, ir pieļaujamas tikai ļoti nelielā apmērā, proti, 5 % pēc masas.

Pārdošanai gatavajām kaltētajām pupiņām ir jāatbilst šādam prasību minimumam.

Šķeltas pupiņas pieļaujamas 10 % apmērā (pēc masas). Pupiņas, kuru izskats formas un/vai krāsas ziņā atšķiras no noteiktā apraksta, pieļaujamas 5 % apmērā (pēc masas).

Pupiņas Steirische Käferbohne pagatavo, izmērcējot ūdenī un vārot vai tvaicējot, kā arī izmantojot līdzīgus paņēmienus. Tādā veidā pupiņas kļūst ievērojami lielākas un smagākas, un to krāsa kļūst brūngana. Pagatavošanas laikā parasti tiek pievienoti šķidrumi (piemēram, ūdens, etiķis utt.), un tas ir atļauts. Tāpat ir atļauts pievienot cietas vielas (piemēram, sāli, cukuru, skābuma regulētājus u. tml.), lai pupiņas iekonservētu un uzlabotu to garšu. Pagatavošanā izmantotajām kaltētajām pupiņām 100 % apmērā jābūt Steirische Käferbohne, un tās drīkst saturēt ne vairāk kā 10 % šķeltu pupiņu (pēc masas).

Sastāvs

100 g vārītu pupiņu Steirische Käferbohne enerģētiskā vērtība vidēji ir 396 kJ, un tie satur aptuveni 7,08 g olbaltumvielu, 0,77 g tauku, 11,55 g ogļhidrātu un 6,35 g šķiedrvielu. Minēto vielu vidējais saturs kaltētās sēklās, rēķinot uz 100 g ēdamās daļas, ir šāds: 17,59 g olbaltumvielu, 1,68 g tauku, 27,95 g ogļhidrātu, 34,4 g šķiedrvielu. Enerģētiskā vērtība ir 1 112 kJ. Visi dati par iepriekš minētajām vielām var dabiski svārstīties.

3.3. Dzīvnieku barība (tikai dzīvnieku izcelsmes produktiem) un izejvielas (tikai pārstrādātiem produktiem)

Par sēklas materiālu jāizmanto pupiņas, kas nepārprotami pieder pie paveida Steirische Käferbohne. Sēklas materiālam, kas ir pašu lauksaimnieku izaudzēts vai lauksaimnieku selekcionēts, jābūt iegūtam tikai noteiktajā apgabalā.

3.4. Konkrēti ražošanas posmi, kas jāveic noteiktajā ģeogrāfiskajā apgabalā

Pupiņu Steirische Käferbohne audzēšanai, kā arī visiem pagatavošanas posmiem līdz ēšanai gatavu pupiņu Steirische Käferbohne iegūšanai, jānorisinās noteiktajā ģeogrāfiskajā apgabalā.

3.5. Ar reģistrēto nosaukumu apzīmētā produkta griešanas, rīvēšanas, iepakošanas u. c. īpašie noteikumi

—

3.6. Ar reģistrēto nosaukumu apzīmētā produkta marķēšanas īpašie noteikumi

Pupiņas Steirische Käferbohne tiek laistas tirgū svaigas (nelielā daudzumā), kaltētas un ēšanai gatavas, un tām jābūt apzīmētām ar ACVN Steirische Käferbohne.

Nosaukumu Steirische Käferbohne drīkst tulkot tikai tad, ja vienlaikus tiek norādīts arī cilmes vietas nosaukums Steirische Käferbohne vācu valodā.

4. Ģeogrāfiskā apgabala īsa definīcija

Štīrijas federālā zeme.

5. Saikne ar ģeogrāfisko apgabalu

5.1. Ģeogrāfiskā apgabala specifika

Audzēšanas apgabala Illīrijas klimats un augsnes (vieglas līdz vidēji smagas kaļķi un humusu saturošas smilšmāla augsnes ar augstu minerālvielu saturu), kā arī noteiktajā ģeogrāfiskajā apgabalā izmantotās šķirnes ļauj optimāli attīstīties tādām pupiņu Steirische Käferbohne īpašībām kā izskats, garša un ražība. Audzēšanas apgabala ģeogrāfiskā atrašanās vieta Štīrijā uzrāda līdzības ar klimatu, kāds valda sugas Phaseolus coccineus L. sākotnējā izcelsmes apgabalā Meksikas ziemeļos un Gvatemalā (Centrālamerika), un tas paver iespējas sekmīgi kultivēt pupiņas Steirische Käferbohne. Klimata ietekmē bieži novērojamais augstais gaisa mitrums (10–20 sutīgas dienas), lielais nokrišņu daudzums vasaras mēnešos, ekstrēmu laikapstākļu mazināšanās, kā arī bezvējš un paaugstinātas temperatūras summas (liels saulaino stundu skaits un vasaras vidējā gaisa temperatūra virs 20 °C) īpaši ziedēšanas laikā ļauj pupiņām Steirische Käferbohne lieliski attīstīties un sasniegt neparastu lielumu (tūkstoš sēklu masa). Lai šīs pupiņas labi augtu, tām vajadzīgs daudz vairāk mitruma nekā dārza pupiņām, un to nodrošina lielāks nokrišņu daudzums noteiktajā ģeogrāfiskajā apgabalā, – izteikts sausums tām ir kaitīgs. Tās ir arī jutīgas pret salnām, un sevišķi ziedēšanas laikā tām vajadzīgs pietiekami daudz siltuma un ūdens, taču tās ir daudz izturīgākas pret aukstumu un mitrumu nekā citas pupas. Šādi optimāli augšanas apstākļi sastopami tikai noteiktajā ģeogrāfiskajā apgabalā, bet ne citos Austrijas apgabalos.

Audzētāju profesionālā zinātība ir būtisks faktors, kura ietekmē tiek panāktas pupiņu Steirische Käferbohne kvalitātes īpašības. Tikai pateicoties reģionālo ražotāju zināšanām un pieredzei saistībā ar pupiņu audzēšanas pamatiem un metodēm un nemitīgam sēklas materiāla selekcijas darbam Štīrijā (ir atrodamas pat 19. gadsimta liecības par daudzziedu pupiņu selekcijas darbu Štīrijā), bija iespējams panākt vēl labāku pielāgošanos klimatiskajiem un augsnes apstākļiem ģeogrāfiskajā apgabalā. Selekcijas darba rezultātā tika radītas divas šķirnes “Bonela” un “Melange”, kas galvenokārt tiek izmantotas ar ACVN Steirische Käferbohne apzīmēto pupiņu audzēšanā. Lauksaimnieki noteiktajā ģeogrāfiskajā apgabalā joprojām paši selekcionē sēklas materiālu, kā tas bijis kopš pupiņu audzēšanas pirmsākumiem Štīrijā. Gadsimtu gaitā šīs selekcijas ceļā izveidojās Štīrijas klimatam labāk pielāgotās pupiņas Steirische Käferbohne ar zīmīgo daudzkrāsaino plankumojumu vai marmorējumu, tipisko konsistenci un garšu.

Audzētāju augstā profesionālā kompetence šajā reģionā pamatojas uz zemnieku tradicionālo zinātību par sēklas materiāla selekcionēšanu, šķirnes uzturēšanu, kultivēšanas veidiem, pareizo balstaugu izvēli audzēšanai jauktās kultūrās (piemēram, kopā ar kukurūzu), audzēšanas un ražas novākšanas metodēm, pareizā ražas novākšanas laika noteikšanu, kā arī saudzīgu kaltēšanu un novākto sēklu īpašo sagatavošanu, tā ir pilnveidota paaudžu paaudzēs un kļuvusi par pupiņu Steirische Käferbohne izskata, garšas un ražības izšķirošo faktoru.

5.2. Produkta specifika

Pupiņas Steirische Käferbohne, kas iegūtas no noteiktajā ģeogrāfiskajā apgabalā īpaši šim nolūkam selekcionētām sugas Phaseolus coccineus L. sēklām, no citām pupiņām skaidri atšķiras ar savu īpašo krāsu un rakstu (divkrāsainas pupiņas, kuru krāsa sniedzas no violeti melnas līdz brūnganai smilškrāsai, plankumotas vai marmorētas) un neparasto lielumu (tūkstoš sēklu masa ir 1 200 g). Laikā, kad pupiņas sagatavo ēšanai, tās palielinās aptuveni divas reizes, jo spēj uzņemt lielu daudzumu ūdens. Ēšanai gatavas pupiņas Steirische Käferbohne garšo līdzīgi kā ēdamie kastaņi, un tām piemīt delikāta garša, kas atgādina riekstus. Tām ir maiga, valkana konsistence, tās kūst mutē un nav miltainas. Pupiņu Steirische Käferbohne īpaša pazīme ir tā, ka tās var izmantot gan sāļu, gan saldu ēdienu gatavošanā.

5.3. Cēloniskā saikne starp ģeogrāfisko apgabalu un produkta kvalitāti vai īpašībām (ACVN) vai produkta attiecīgo kvalitāti, reputāciju vai citām īpašībām (AĢIN)

Pupiņas Steirische Käferbohne ir izveidojušās, tikai pateicoties dabisko klimata un augsnes apstākļu mijiedarbībai ar audzētāju tradicionālo zinātību ģeogrāfiskajā apgabalā. Tās izceļas ar savu lielumu, zīmīgo divkrāsu rakstu un krāsu sadalījumu, konsistenci, kas nav miltaina, un maigo, valkano garšu, kas atgādina riekstus. Šo īpašību pamatā esošie faktori ir audzēšanas apgabalā valdošais klimats un augsnes īpašības, tāpat arī izmantotās un noteiktajā ģeogrāfiskajā apgabalā selekcionētās, audzētās un saglabātās šķirnes. Vairāku paaudžu reģionālie audzētāji ir profesionāli pievērsušies šīm īpašajām Štīrijas pupiņām, un šajā sakarībā Štīrijas lauksaimnieki paši ir selekcionējuši sēklas materiālu, līdz ir iegūtas šķirnes, kuras ir optimāli pielāgotas ģeogrāfiskajiem apstākļiem noteiktajā apgabalā un tieši ietekmē produkta kvalitāti un īpašības tādos aspektos kā lielums un forma, krāsas intensitāte un krāsu sadalījums, konsistence un garša. Smilšmāla augsnes, kas satur ļoti daudz minerālvielu, kaļķa un humusa, nodrošina pupiņu Steirische Käferbohne sēklu izcilu attīstību. Gan augsnes īpašības, gan klimatiskie apstākļi ietekmē nobriešanas procesu un nosaka pupiņu lielumu, veicina delikāto garšu, kā arī to ražību. Sēklas materiāla nemitīgā pielāgošana jeb selekcija, kā arī nerimtīgie šķirnes saglabāšanas darbi, kas novērš mutācijas un saziedēšanos, kopā ar augsnes īpašībām un klimatiskajiem apstākļiem noteiktajā ģeogrāfiskajā apgabalā ir faktori, kas nosaka produkta specifiku. Reģionālo audzētāju zināšanas par vietējiem apstākļiem, kā arī no paaudzes paaudzē nodotās zināšanas par ģeogrāfiski pielāgotā sēklas materiāla selekciju, audzēšanas un ražas novākšanas metodēm, pareizā ražas novākšanas laika noteikšanu ir bijušas produkta organoleptisko īpašību optimālas attīstības pamatā.

Pupiņas Steirische Käferbohne kā reģionam raksturīgs produkts palīdz saglabāt lauku struktūru. Ir izgudroti dažādi ēdieni no pupiņām (pazīstamākais no tiem ir Štīrijas pupiņu salāti), kuras izceļas ar to, ka tās iespējams daudzveidīgi izmantot ēdienu gatavošanā. Par produkta nozīmi un labo reputāciju liecina pupiņu Steirische Käferbohne spēcīgā saikne ar reģionu un to lielā atpazīstamība Štīrijas iedzīvotāju vidū (nosaukums, daudzveidīga izmantošana kulinārijā, kultūras pasākumi, izmantošana dizainā utt.).

Atsauce uz specifikācijas publikāciju

(šīs regulas 6. panta 1. punkta otrā daļa)

Pilns specifikācijas teksts atrodams: http://www.patentamt.at/Media/Steirische_Kaeferbohne_Antrag.pdf

vai Austrijas Patentu biroja tīmekļa vietnē (www.patentamt.at), izmantojot šādu navigācijas ceļu: Markenschutz/Schutzrechte/Herkunftsangabe (http://www.patentamt.at/Markenschutz/Schutzrechte/Herkunftsangabe/). Specifikācija atrodama pie kvalitātes apzīmējumiem (Qualitätsbezeichnung).

(1) OV L 343, 14.12.2012., 1. lpp.